***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk/ 73-5/2024.

***Jegyzőkönyv***

***Készült***: Nóráp Község Önkormányzat képviselő-testületének 2024. április 10-én 18.00 órakor megtartott nyilvános testületi ülésről.

***Az ülés helye: Polgármesteri Hivatal***

Nóráp Kossuth utca 48.

***Jelen vannak***: Horváth József Csaba polgármester

Kereszt Roland alpolgármester

Berki-Varga Petra

Merész Géza

Tóth Orsolya képviselők (5 fő)

Tanácskozási joggal részt vett: Kissné Szántó Mária jegyző

4. napirendi pontnál meghívottként részt vett Lovas Viktória közművelődési munkatárs.

Lakosság részéről: 9 fő

(jelenléti iv a jkv. 1. melléklete)

**Horváth József Csaba polgármester** köszöntötte a képviselőket, Megállapította, hogy az 5 fő képviselőből 5 fő megjelent, az ülés határozatképes, azt megnyitotta.

Javasolta az alábbi napirend elfogadását, a kiküldött meghívóban foglaltaknak megfelelően.

(meghívó a jkv. 2. melléklete)

**Napirend**

1. MFP 2023. évi nyertes pályázat ismertetése, felhatalmazás a kivitelezéssel kapcsolatos további eljárásra (MVM H-Tarifa igénylés)
2. BM szociális tűzifa pályázat 2024. évi ismertetése, döntés
3. Közterület karbantartási munkákra munkaerő keresése
4. Anyák napi program és II. Nórápi Családi Majális rendezvényekről döntés
5. Telekcsere ajánlat ismertetése, döntés
6. Polgármesteri beszámolók (favágás állása, kátyúmentesítés Kupi út, MUNIPOLIS digitális községirányítási rendszer csatlakozási ajánlat ismertetése, pénzügyi ellenőrzés eredménye Pápakörnyéki Önkormányzatok Feladatellátó Társulása, Magyar Gyermekmentő Alapítvány és a Kulturális és Innovációs Minisztérium felhívása és ezzel kapcsolatos intézkedés, ÁFÉSZ és CETIN Zrt. felé történő területgondozási felhívások, játszótéri szeméttároló kihelyezése valamint polgármesteri támogatásként kerékpártároló elhelyezése, NETE „Pityerszeri Tanösvény” megvalósítás és átadó, önkormányzati utak és meliorációs földutak rendezési szükségessége)

A képviselők a napirendi javaslatot egyhangúlag elfogadták, más napirendre javaslat nem volt.

**Napirend tárgyalása:**

**1.) MFP 2023. évi nyertes pályázat ismertetése, felhatalmazás a kivitelezéssel kapcsolatos további eljárásra (MVM H-Tarifa igénylés)**

**Előadó:** **Horváth József Csaba polgármester**

**Horváth József Csaba polgármester** szóbeli előterjesztésben ismertette a napirendet: 2023. novemberben kiírásra került Magyar Falu Program keretében benyújtott pályázatuk - nyílászáró cserék, klímák szerelése önkormányzati épületben – sikeres volt, 4.298.904 Ft összeget nyertek.

Részletesen ismertette a pályázat benyújtásával kapcsolatos teendőket, tájékoztatva a jelenlévő lakosokat. Elmondta, hogy a pályázathoz beadott árajánlatok érvényessége január vége volt, ezért a sikeres pályázati értesítő után újabb ajánlatokat kért a kivitelezésre. Az új ajánlatok minimális emelkedést mutattak: nyílászáróknál 1.790.727 Ft (előző 1.788.475 Ft) az ajánlat, a klímaszerelésnél pedig 2.319.610 Ft (előző 2.247.735 Ft) Javasolja a kivitelezési munkák mielőbbi megkezdését ezért kérte a képviselőket, hogy a kapott ajánlatok alapján a munkák megrendelésére és a kivitelezési szerződés megkötésére kapjon felhatalmazást. (ajánlatok a jkv. 3. melléklete)

A képviselők a javaslattal egyetértettek, a polgármester kérte a szavazást.

Nóráp község Önkormányzat Képviselő-testülete 5 igen szavazattal -ellenszavazat és tartózkodás nélkül – az alábbi határozatot hozta:

**15/2024. (IV.10.) KT határozat**

Nóráp Község Önkormányzat Képviselő-testülete a Magyar Falu Program keretében kiírt MFB/ÖTIFB/2024/ÖTIK kódszámú, „Önkormányzati tulajdonu ingatlanok fejlesztése” című nyertes pályázat megvalósítására felhatalmazza a polgármestert a munkák megrendelésére és a kivitelezési szerződés aláírására: klímák beszerzésével és beszerelésével kapcsolatban a Klíma Csóka Kft -vel (Szerecseny), nyílászárók cseréjével kapcsolatban a Preikov Kft-vel(Győr).

**Felelős:** polgármester

**Határidő**: azonnal

**2.) BM szociális tűzifa pályázat 2024. évi ismertetése, döntés**

**Előadó: Horváth József Csaba polgármester**

**Horváth József Csaba polgármester** megállapította, hogy a képviselők a napirend anyagát a meghívóval együtt kézhez kapták. (jkv. 3. melléklete) Szóbeli előterjesztésben elmondta, hogy az előző években is nehéz volt a kapott mennyiséget elosztani, ugyanis minimális mennyiséget – idén mindössze 14 m3 lenne - tűzifára kapnának támogatást. Az önrész és a fuvardij (mely az E-útdíj miatt idén jelentősen emelkedne) az önkormányzatot terheli. Az előző évi jogosultságot meghatározó rendelet alapján is mindössze 2 család volt jogosult jövedelem alapján, a többi kérelmező magasabb jövedelemmel rendelkezett, egyéb jogcímen kaptak támogatást. Nagyon nehéz ilyen kevés mennyiségnél meghatározni azt a jogosultsági feltételt, hogy a kapott mennyiségbe beleférjenek, s ne legyen túlzott igény. Véleménye szerint ez évben ne nyújtsanak be támogatást szociális tűzifára. A rászorulók részére a szociális keretből tudnak támogatást nyújtani, szükség esetén tűzifa vásárlással is.

Kérte a véleményeket.

**Merész Géza képviselő** támogatta a pályázat benyújtását, véleménye szerint nem kellene elengedni ezt a támogatást.

A többi képviselő a polgármesteri javaslatot támogatta.

A polgármester kérte a képviselőket szavazásra azzal kapcsolatban, hogy ez évben nem nyújtják be a szociális tűzifára a támogatást:

Nóráp község Önkormányzat képviselő-testülete 4 igen szavazattal – 1ellenszavazattal és tartózkodás nélkül – az alábbi határozatot hozta:

**16/2024. (IV.10.) KT határozat**

Nóráp Község Önkormányzat Képviselő-testülete az államháztartásért felelős miniszter egyetértésével – Magyarország 2024. évi központi költségvetéséről szóló 2023. évi LV. törvény 3. melléklet 2.2.1. pont alapján a települési önkormányzatok szociális célú tüzelőanyag vásárláshoz kapcsolódó támogatása jogcím szerint kiírt pályázatra 2024. évben nem nyújt be pályázatot.

**3.) Alkalmi munkavállaló keresése**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben elmondta, hogy a tavalyi évben alkalmi munkvállalóként dolgozó Takács Csaba idén már nem vállalta a munkákat, ezért szükség lenne új munkavállalóra. Próbálkozott a községben munkaerőt keresni, de nem járt sikerrel, ezért javaslata, hogy újsághirdetés útján próbáljanak munkaerőt találni.

**Tóth Orsolya képviselő** javasolta, hogy a Pápai Munkaügyi Központ felé adják le igényüket, nagyobb esély van megfelelő embert találni, illetve közösségi portálon is hirdethetnek. Vállalja a hirdetést.

A képviselők a javaslattal egyetértettek.

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**17/2024. (IV.10.) KT határozat**

Nóráp község Önkormányzat Képviselő-testülete megbízza Tóth Orsolya képviselőt, hogy hirdetést jelentessen meg az Önkormányzat részére alkalmi munkavállaló keresésére.

**4.) Anyák napi program és II. Nórápi Családi Majális rendezvényekről döntés**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben ismertette a napirendet: az elmúlt évhez hasonlóan idén is szeretnék köszönteni az édesanyákat, nagymamákat „Anyák napja” alkalmából, illetve május 26-án tartanák a tavaly első ízben megrendezett Nórápi Családi Majálist és Gyermeknapot.

**Lovas Viktória közművelődési munkatárs** néhány szóban ismertette a tervezett programokat.

A polgármester kérte a szavazást a fenti rendezvényekkel kapcsolatban:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**18/2024. (IV.10.) KT határozat**

Nóráp község Önkormányzat Képviselő-testülete 2024.május 9-én tartja Anyák napi ünnepségét, illetve május 26-án a II. Nórápi Családi Majálist és Gyermeknapot.

A rendezvények részletes programjait, illetve a feladatkiosztásokat későbbiekben határozzák meg.

**Felelős:** polgármester, közművelődési munkatárs

**Határidő:** folyamatos

1. **Telekcsere ajánlat ismertetése, döntés**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben ismertette a napirendet: az előző ülésen egyeztettek a Petőfi Sándor utcai telkek értékesítéséről. Szautner László helyi lakos már akkor jelezte vételi szándékát, most írásban is benyújtotta (kérelem a jkv. 4. melléklete), cserére tett ajánlatot: Szautner László tulajdonát képezi a 202 hrsz-u telek (1726 m2) és a 205 hrsz-u telek 2158 m2 területtel. Cserébe az önkormányzat tulajdonát képező 213 és 215 hrsz-u telkeket adnák, a telek méretek megegyeznek a felajánlott telkek méretével.

id. Szautner László tulajdonát képezi a 204 hrsz-u telek, 1726 m2, cserébe az önkormányzat a 214 hrsz-u telket adná, kompenzációs értékegyeztetéssel, a kérelmező által fizetendő csereérték 500.000 Ft.

A kérelmező kérelme alátámasztására indokként hozta fel, hogy a 3 db önkormányzati telek az állattartó telepükkel szomszédosak, így „idegen” tulajdonos által épített családi háznál szeretnék elkerülni az esetleges vitákat az állattartással kapcsolatban.

Javasolja a csereszerződés megkötését az alábbi kikötésekkel:

A 213. hrsz-u telken az Országfásítási pályázat során telepített „magas kőris” facsemetéket megtartja, továbbá a Helyi Építési Szabályzat és Településrendezési Terv előírásait betartva a csere-ügyletben érintett „beépítetlen terület” művelési ág megnevezésü területeken további mezőgazdasági fejlesztést, állattartással kapcsolatos építményt, létesítmény, karámot stb. nem létesít.

A csereügylettel kapcsolatos valamennyi költséget a cserét kezdeményező felek vállalják.

Kérte a véleményeket, javasolja a kérelem támogatását.

A képviselők egyetértettek a javaslattal, a polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**19/2024. (IV.10.) KT határozat**

Nóráp község Önkormányzat Képviselő-testülete önkormányzati ingatlanok cseréjét határozza el Szautner László és ifj. Szautner László Nóráp Kossuth utca 19. sz. alatti lakosokkal az alábbiak szerint:

1. Nóráp 213. hrsz-u beépítetlen területet (tulajdonos Nóráp község Önkormányzata) cseréli Nóráp 202 hrsz-u beépítetlen területre (tulajdonos ifj. Szautner László Nóráp Kossuth utca 19. sz. alatti lakos) terület és értékegyezéssel (mindkét ingatlan 1726 m2 területü)
2. Nóráp 214. hrsz-u beépítetlen területet, mely 2158 m2 területü, (tulajdonos Nóráp község Önkormányzata) cseréli a Nóráp 204 hrsz-u beépítetlen területre (tulajdonos Szautner László Nóráp Kossuth utca 19. sz. alatti lakos) mely 1726 m2 területü, kompenzációs érték egyeztetéssel, melynek mértéke 500.000 Ft azaz Ötszázezer forint. Az 500.000 Ft összeget ifj. Szautner László az adásvételi szerződés aláírását megelőzően átutalja Nóráp község Önkormányzat 11748045-15426792 számú költségvetési számlájára.
3. Nóráp 215 hrsz-u beépítetlen területet (tulajdonos ifj. Szautner László Nóráp Kossuth utca 19. sz. alatti lakos)terület- és érték egyezéssel (mindkét ingatlan 2158 m2)

A felek akként állapodnak meg, hogy a teljes ügyvédi költsége, valamint a csere-ügylet minden kiadását, terhét a cserét kezdeményezők (ifj. Szautner László és szautner László) fizetik meg. A fentieken túl a cserét kezdeményező ifj. Szautner László vállalja, hogy a 213. hrsz-u telken az Országfásítási pályázat során telepített „magas kőris” facsemetéket megtartja. Vállalja továbbá, hogy a Helyi Építési Szabályzat és Településrendezési Terv előírásait betartva a csere ügyletben érintett „beépítetlen terület” müvelési ág megnevezésü területeken további mezőgazdsági fejlesztést, állattartással kapcsolatos építményt, létesítményt, karámot stb. nem létesít.

A képviselő-teswtület felkéri a polgármestert, hogy a döntésről feleket értesítse, a csereszerződés elkészíttetéséről gondoskodjon és felhatalmazza a csereszerződés aláírására.

**Felelős:** polgármester

**Határidő:** azonnal

1. **Polgármesteri beszámolók** ( favágás állása, kátyúmentesítés Kupi út, MUNIPOLIS digitális községirányítási rendszer csatlakozási ajánlat ismertetése, pénzügyi ellenőrzés eredménye Pápakörnyéki Önkormányzatok Feladatellátó Társulása, Magyar Gyermekmentő Alapítvány és a Kulturális és Innovációs Minisztérium felhívása és ezzel kapcsolatos intézkedés, ÁFÉSZ és CETIN Zrt. felé történő területgondozási felhívások, játszótéri szeméttároló kihelyezése valamint polgármesteri támogatásként kerékpártároló elhelyezése, NETE „Pityerszeri Tanösvény” megvalósítás és átadó, önkormányzati utak és meliorációs földutak rendezési szükségessége)

**Horváth József Csaba polgármester** a napirendi pontokat követően tájékoztatta a képviselő-testület tagjait és a megjelenteket:

Az önkormányzati meliorációs utak, közterületek favágása a vállalkozó késére okán a tervezettnél később kezdődött, sajnos az időjárás miatt kisebb megszakításokkal folytatódhat is. A vezetékekbe nőtt fák kivágást – előzetes egyeztetésük ellenére – nem vállalja a kivitelező, nem áll rendelkezésére megfelelő felszerelés, ezért ezt saját hatáskörben tervezi megoldani.

A Kup-Nóráp közötti út kátyuzását saját hatáskörben elvégezték.

Tájékoztatást adott a mrciusban lezajlott pénzügyi ellenőrzésről, hiányosságot nem tártak fel.

Ismertette a Magyar Gyermekmentő Alapítvány és a Kulturális Innovációs Minisztérium jóvoltából megvalósuló, kötelezően kihelyezendő táblával kapcsolatos igénybejelentést.

Elmondta, hogy a játszótérre kihelyezésre került egy kerékpár tároló, szeméttároló is.

Tájékoztatást adott az önkormányzattól bérelt területen lévő un. „adótorony” bérlője, illetve az ÁFÉSZ vegyesbolt tulajdonosának felszólításáról, a területek rendszeres karbantartására vonatkozóan.

Tájékoztatást adott a Nórápi Értékmegőrző Tollfosztó Egyesület által pályázaton nyert támogatásból megvalósult „Pityergyöpi Tanösvény” átadásáról, melyre május 26-án kerül sor. A részletes programról később értesítés készül.

Tájékoztatást adott az önkormányzati utak és meliorációs földutak rendezési szükségességéről, mely ügyben a községben földterülettel rendelkező mezőgazdasági vállalkozókkal, földművelőkkel egyeztetést folytatott, a jövő héten ismét egyeztetnek, hogy mit vállalnak a földművelők, mennyit tud vállalni az önkormányzat.

**Tóth Orsolya képviselő** tájékoztatta a megjelenteket, hogy ez évben is megszervezik a nórápi gyermektábort, ahova az 5-12 év közötti gyermekeket várják, június 15-19 között tartják. A részletes programról, jelentkezési feltételekről később ad tájékoztatást.

Több napirend nem volt, a képviselő-testület nyilvános ülését a polgármester 20.00 órakor bezárta.

K.m.f.

Horváth József Csaba Kissné Szántó Mária

polgármester jegyző